Landsrettens dom for bl.a. røveri og legemsangreb stadfæstes for så vidt angår udvisning med den ændring, at udvisning af Danmark for bestandig ændres til udvisning af Danmark med indrejseforbud i 6 år
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Strafferetlige sanktioner og andre foranstaltninger;
Udlændinge;

/

Om straffrihed på grund af sindssygdom og udvisning

Sag 33/2022

afsagt den 3. oktober 2022

Rigsadvokaten
mod
T

T, der var skyldig i røveri og grov vold, men blev fundet straffri på grund af
sindssygdom, kunne ikke udvises med indrejseforbud for bestandig

T var i byretten blevet fundet skyldig i røveri og grov vold, men blev fundet
straffri på grund af sindssygdom. Han blev i stedet dømt til anbringelse i
psykiatrisk afdeling. Han blev endvidere udvist med indrejseforbud for
bestandig.   

T ankede til landsretten med påstand om frifindelse for udvisning, men
landsretten stadfæstede byrettens dom.

Efter landsrettens dom afsagde Den Europæiske Menneskerettighedsdomstol dom
i sagen Savran mod Danmark. Denne sag angik, hvorvidt udvisning af den
pågældende udlænding ville være i strid med Den Europæiske
Menneskerettighedskonventions artikel 8 om respekt for privatliv og familieliv.
Menneskerettighedsdomstolen udtalte her, at hvis den pågældende udlænding er
fundet straffri, så skal der tages stilling til, hvilken betydning dette skal have for
vurderingen af udvisningen, herunder længden af indrejseforbuddet, der knytter
sig til udvisningen.   

I T´s sag fandt Højesteret, at han kunne udvises, men at indrejseforbud for
bestandig ikke vil være i overensstemmelse med artikel 8. Højesteret ændrede
derfor landsrettens dom, således at T blev udvist med indrejseforbud i 6 år.   

 

 



/